KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2014. július 21-i rendkívüli ülésére)

TÁRGY: KÖZSZOLGÁLTATÁSI SZERZŐDÉS MEGKÖTÉSE AZ OLD CAR CENTER NONPROFIT KÖZHASZNÚ KFT.-VEL
A Magyarország helyi önkormányzatairól szóló 2011. évi CLXXXIX. tv. 13. § (1) bekezdés 7. pontjában foglaltak szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok körébe beletartozik a kulturális szolgáltatás.
Az OLD CAR CENTER Nonprofit Kft. a Kiskőrös külterületi 0331/6. hrsz. alatti telephelyén old car múzeumot és bemutató termet, közösségi ismeretterjesztő tevékenység folytatására alkalmas intézményt működtet (a továbbiakban: Múzeum), melyben közlekedési eszközök felújítását és bemutatását végzik. A kft. ügyvezetője jelezte, hogy kulturális tevékenység végzése, hagyományápolás, technikai kulturális örökség megőrzése és ismeretterjesztő tevékenység folytatása céljából közszolgáltatási szerződést szeretne kötni az Önkormányzattal, melynek keretében vállalná, hogy az Önkormányzat részére városi rendezvények céljára évente 1 alkalommal biztosítja a Múzeum használatát, az Önkormányzat területén működő oktatási intézmények részére évente 5 napon biztosítja az ingyenes és díjmentes látogatást, valamint biztosítaná tájékoztató anyagok eljuttatását az Önkormányzat részére, mely részletesen tartalmazza az aktuális múzeumi programokat, tárlatokat, kiállításokat.

Ennek ellentételezéseként az Önkormányzat vállalja, hogy városi rendezvények során, illetőleg a Város kiadványaimban a Múzeum programjait, valamint a Múzeum elérhetőségét feltünteti és biztosítja a Múzeum számára a birtokában és felügyeletében működő helyi médiákban és online felületeken való megjelenést negyedévente egy alkalommal, egyebekben a kulturális közszolgáltatást az OLD CAR CENTER Nonprofit Kft. térítésmentesen végzi.
Az önkormányzat szervezeti és működési szabályzatáról szóló 24/2013. (XII.19.) önk. rendelet 4. § (3) bekezdésében foglaltak szerint a Képviselő-testület a feladatkörébe tartozó közszolgáltatások teljesítéséről, a feladatok ellátásáról elsősorban az általa létrehozott intézmények és gazdasági társaságok útján gondoskodik.
Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 2.§ 21. pontja szerint közszolgáltatási szerződés valamely közfeladat - vagy annak egy része - ellátására a szerv nevében történő ellátására kötött írásbeli szerződés. Nem minősül közszolgáltatási szerződésnek azon közszolgáltatással kapcsolatban kötött szerződés, amelynek nyújtása jogszabályban meghatározott feltételeken alapuló engedélyhez van kötve. Civil szervezettel állami, közigazgatási, költségvetési szerv közszolgáltatási szerződést kizárólag akkor köthet, ha a civil szervezet közhasznú jogállású.
A közszolgáltatási szerződés megkötése indokolt, hiszen az Önkormányzat így költségvonzat nélkül színvonalasabb kulturális szolgáltatást tud nyújtani Kiskőrös Városban.

Fentiekre tekintettel javasolom, hogy a Képviselő-testület a határozat-tervezetben foglaltak szerint döntsön.

Kiskőrös, 2014. július 17.

Domonyi László sk.


polgármester
HATÁROZAT-TERVEZET

1. Kiskőrös Város Önkormányzatának Képviselő-testülete egyetért azzal, hogy Kiskőrös Város Önkormányzata közszolgáltatási szerződést kössön egyes kulturális feladatok részbeni ellátására az OLD CAR CENTER Nonprofit Közhasznú Kft-vel (székhely: 6200 Kiskőrös, Petőfi S. u. 101.) a határozat-tervezet mellékletét képező szerződésben foglalt feltételekkel.

2. Kiskőrös Város Önkormányzatának Képviselő-testülete felhatalmazza a polgármestert a határozat-tervezet melléklete szerinti közszolgáltatási szerződés aláírására.

